钦定古今图书集成/明伦汇编/官常典/第536卷 > 俞通海
## 钦定古今图书集成/明伦汇编/官常典/第536卷 > 俞通海

按《明外史》本传：“通海，字碧泉，其先濠人也。父廷玉，徙
巢，子三人，通海、通源、通渊，元末盗起汝、颍，廷玉父子
与赵普胜等结砦巢湖，数与左君弼战，不胜，遣通海
间道归太祖。后廷玉积功官至佥枢密院事。攻安庆，
没于阵，追封河间郡公。太祖方驻师和阳，谋渡江，无
舟楫。通海至，大喜曰：‘方欲渡江，而巢湖水师来，天赞
我也’。”因亲往拔其军。会赵普胜叛去，而元中丞蛮子
海牙集楼船扼马场河等口。濒湖惟一港可通舟，涸
已久。会天大雨，水深丈馀，乃引舟出江，至和阳。从攻
海牙于峪溪口，破其水寨，复克鲚鱼洲诸寨，授万户。
从渡江，克采石，取太平，徇下诸属县。海牙复以战舰
截采石，而陈兆先合淮兵二十万屯方山相掎角，通
海与廖永安等击之，大败其众，海牙遁。进破兆先，取
集庆路。从汤和拔镇江。迁秦淮翼元帅。偕诸将取丹
阳、金坛、常州。迁行枢密院判官。从克宁国，下水阳，因
以舟师略太湖，降张士诚二将于马迹山，舣舟胥口。
吕珍兵暴至，诸将欲退，通海曰：“不可。彼众我寡，退则
情见。彼集众邀我于险，必无济矣。”乃身先疾斗，矢下
如雨，中右目，不能战。令帐下士被己甲督战。敌以为
通海也，不敢逼，徐解去。由是一目遂眇。已，偕永安等
克石牌戍，夺马驮沙而还。普胜既叛归友谅，陷池州，
遣别将守，而自据枞阳水寨。通海往攻，大破之。普胜
陆走，尽获其舟，遂复池州。时太祖亲征浙东，方以枞
阳为忧。捷至，大喜，迁佥枢密院事。陈友谅犯龙湾，偕
诸将击走之，追焚其舟于慈湖，禽七帅，逐北至采石，
功最，进枢密院同知。从攻友谅，下铜陵，克九江，掠蕲、
黄。从徐达击叛将祝宗、康泰，复南昌。从援安丰，败士
诚兵。回攻庐州。友谅围南昌，从太祖击之，遇于康郎
山，通海，乘风纵火，焚寇舟二十馀。太祖舟胶，友谅骁
将张定边直前犯太祖舟，遇春，射中定边。“通海”飞舸
来援，舟骤进，水涌，太祖舟脱，而“通海”舟复为汉巨舰
所压，兵皆以头抵舰，兜鍪尽裂，仅免。明日复战，偕廖
永忠等以七舟置火药，焚敌舟数百。逾二日，复以六
舟深入。敌联大舰力拒。太祖登舵楼望，久之无所见，
意已没。有顷，六舟绕敌舰出，飘飖若游龙，军士讙噪，
勇气百倍，战益力，友谅兵大败。师次左蠡，通海进曰：
“湖有浅舟，难回旋，莫若入江据敌上流，彼舟入即成
擒矣。”遂移师出湖，水陆结栅。友谅不敢出。居湖中一
月，食尽，引兵突出，我兵蹙之，遂敢死。通海，故水师帅
也，精水战，是役也，功最多。师还，赐良田金帛。从攻武
昌，降陈理，拜中书省平章政事，总兵略刘家港，进逼
通州，败士诚兵，禽朱琼、陈胜。又明年，摄江淮行中书
省事，镇庐州。从徐达平安丰。又从克湖州，围平江，战
灭渡桥，捣桃花坞，中流矢，创甚。归金陵。太祖幸其第，
问曰：“平章知予来问疾乎？”通海不能语。太祖挥涕而
出。翼日卒。临哭甚哀，从官卫士皆感泣。追封豫国公，
侑享太庙，祭于功臣庙。洪武三年，改封虢国公，谥“忠
烈。”通海沉机𥳑重，劳而不伐，严而有惠，士卒咸乐为
死没年三十八，无子。

===俞通源===按《明外史俞通海传》：“通海弟通源，字百川，少从父兄
立功。通海卒，就领其众，攻平江，擒张士诚，嗣通海官。
从大将军徐达征中原，下山东、河南北、山西诸郡，遂
偕副将军冯胜等会兵太原，定河中，渡河克鹿台，取
凤翔、巩昌、泾州。会张良臣再叛，据庆阳，大将军驻师
泾州，命诸将分兵蹙之。通源自临洮疾趋至泾，略其”
西。顾时略其北；傅友德略其东，陈德略其南。大将军
逼城下，良臣援绝粮尽，战不胜，死，遂克庆阳。征定西，
大破扩廓。出连云栈，克兴元，皆先登。洪武三年封安
南侯，食禄千五百石，赐券世袭。四年从廖永忠伐蜀。
又从徐达出塞，抚甘肃，有功。徙江南豪民十四万田
凤阳。又攻云南，征广南蛮，俘斩数万。二十二年，诏还
乡，赐钞五万，置第于巢。未行，卒。子祖病不能嗣。逾年，
追论胡党，以通源死，不问，遂除封。